- Vi har gode naboer og god plads - det er en fantastisk plads, siger hun. Alice Nielsen fra Vester Hassing har i 25 år tilbragt sine weekender og ferier på Mariager Camping. Hun kender stedet som sin egen baghave og kan sagtens forstå, hvorfor den nordjyske campingplads har fået 2. pladsen i kategorien Årets Danske Campingplads ved Danish Camping Award 2022. - Det er simpelthen et dejligt sted. Vi behøver ikke at have bilen startet - vi kan gå op til byen, ud til fjorden eller op i skoven, siger den faste gæst omkring sit andet hjem. Stolt ejer takker faste campister Udnævnelsen som Danmarks anden bedste campingplads blev fejret Skærtorsdag med kagemand og kaffe til alle de trofaste campister. Det er nemlig campisterne, der nominerer landets campingpladser til de forskellige kategorier - og det er indehaver af Mariager Camping Kenneth Malgo Jensen taknemmelig over. - Det er vi jo rigtig, rigtig glade over. Det er jo vores gæster, der nominerer campingpladserne, og så er der en jury, der kigger på dem, der er nomineret. Og der endte vi så i finalen og blev toer, så vi er rigtig stolte over , at vores gæster er glade for os. Danish Camping Award 2022 løb af stablen 25. februar i Messecenter Herning. Udover kategorien klassisk, som dækker over den almindelige campingplads, var der også en outdoor og resort kategori. Førstepladsen som Danmarks bedste campingplads gik til Hillerød Camping.
Mariager Camping er kåret som Danmarks næstbedste campingplads ved Danish Camping Award 2022. Campisterne fremhæver de store pladser og nem adgang til naturen.